**Etisk sjekkliste for sakprosa**

**Innleiing**

Sakprosaforfattarar skriv om røyndommen, om verkelege hendingar og om menneske som lever eller har levd. Forfattarane gir implisitt eit løfte om at teksten handlar om noko som faktisk har skjedd, og inngår på den måten ein kontrakt med lesarane.

I forteljingar om verkelege menneske og hendingar står meir på spel enn i oppdikta historier. Kva som kan og ikkje kan publiserast, blir regulert av norsk lov, blant anna føresegnene om ytringsfridom, diskriminerande og hatefulle ytringar, ærekrenkingar, privatlivets fred og opphavsrett. Forfattarar og forlag kan likevel opptre uetisk og påføre andre unødig skade *utan* å bryte lova.

Denne sjekklista er meint som eit grunnlag for etisk refleksjon undervegs i arbeidet, frå idé til lansering av ferdig bok. Eit utvida medvit om etiske dilemma og fallgruver står ikkje i vegen for at forfattarar kan – og skal – vere dristige og utfordre gamle førestillingar.

Etiske dilemma som forfattarar og forlag står overfor, kan knytast til to overordna og overlappande spørsmål:

1. Kven får utgivinga konsekvensar for? Det kan dreie seg om personar og grupper som blir omtalte, deira pårørande og etterlatne, og rettshavarar til materiale som utgivinga byggjer på.
2. I kva grad kan me stole på teksten, at han er etterretteleg og kan etterprøvast, både med omsyn til bruk av kjelder og i framstillinga av personar og hendingar?

I etiske avvegingar må ulike omsyn vegast opp mot kvarandre. Her finst få endelege svar. Kven som er den svake parten og treng vern, og kva som er å forstå som maktkritikk, kan ofte diskuterast. Forfattarar har sjølve makt i kraft av å vere språkføre og ha tilgang til offentlegheita. Definisjonsmakt kan brukast til å belyse overgrep og løfte fram gløymde historier. Men ho kan også brukast til å påføre skade. Ytringsfridom medfører derfor ytringsansvar.

Sjekklista må ikkje forvekslast med eit regelverk eller ein ver-varsam-plakat som *skal* etterlevast. Dei spørsmåla ho består av, kan opplevast som meir eller mindre relevante, alt etter kva slags bok forfattaren arbeider med. Men den etiske refleksjonen spørsmåla stimulerer til, vil uansett kunne bidra til at både forfattarar og forlag tek gode avgjerder og kan grunngi kontroversielle prioriteringar.

**1 Utgangspunktet for utgivinga**

Boka blir styrkt av at forfattaren og forlaget har ei god grunngiving for kvifor ho skal givast ut. Motivet for ei bokutgiving kan bli kritisert og mistenkeleggjort.

* Kva er grunngivinga for å gi ut boka?
* Korleis vil forfattaren og forlaget svare på eventuell kritikk av grunngivinga for utgivinga?
* Korleis blir truverdet til boka påverka av motivet forfattaren har for å skrive henne?
* Korleis forsvarer ein påstandar om at boka formidlar den «subjektive sanninga» til forfattaren?

Omstridde utgivingar kan grunngivast i samfunnsoppdraget til litteraturen og behovet offentlegheita har for å vite.

* På kva måte har innhaldet i boka offentleg interesse?
* Kva for argument kan reisast mot at det har offentleg interesse?
* Kva taler for offentleggjering av opplysningar som er sensitive, eller som det er teieplikt for?

**2 Forholdet til omtalte personar og andre som utgivinga vedkjem**

Reaksjonane til omtalte personar, deira pårørande og etterlatne avheng blant anna av sosial status og maktposisjon, og korleis personane blir framstilte i boka. Kor langt borte og kor langt tilbake i tid dei omtalte hendingane skjedde, speler også inn.

* Kven blir ramma av boka, direkte eller indirekte, og korleis kan dei tenkjast å reagere?
* Korleis grunngir forfattar og forlag at personar «må tole» negativ omtale?
* Korleis er interessene og synspunkta til omtalte personar sikra?

Nokre personar og grupper har behov for større vern og omtanke enn andre. Det gjeld barn, men kan også omfatte for eksempel minoritetar.

* Kan teksten oppfattast som belastande for utsette og sårbare personar eller grupper?
* Korleis vurderer forfattaren og forlaget omtale av barn og unge?

Sjølv tilsynelatande ubetydelege detaljar kan opplevast som belastande av dei omtalte.

* Kva for inntrykk sit lesaren igjen med når detaljar om omtalte personar blir lagde saman?
* Korleis vil omtalte personar kunne oppleve detaljopplysningar om seg sjølve?

**3 Korleis forfattaren bruker og behandlar kjeldene**

I kva grad boka er truverdig og etterretteleg, avheng av korleis forfattaren vurderer, bruker og behandlar kjeldene. Dette gjeld alle slags kjelder: munnlege, skriftlege, bilete, film og gjenstandar.

* Korleis grunngir ein utvalet av kjelder?
* Korleis har forfattaren sjekka kvaliteten på kjeldematerialet?
* Kva for argument kan reisast mot kjeldeutvalet i boka og mot kjeldekritikken til forfattaren?
* Korleis er det gjort greie for bindingar til kjeldene og ein eventuell oppdragsgivar?
* Korleis blir udokumenterte påstandar lagde fram?
* Har kjeldene til boka oversyn over konsekvensane av eigne utsegner og bidrag?
* Korleis er det teke omsyn til kjeldevern?

**4 Form, språk og verkemiddel**

Etikk og estetikk heng nøye saman. Det språklege uttrykket, oppbygningen og forteljetekniske verkemiddel i boka kan bidra til å gjere henne meir truverdig og etterretteleg – eller motsett: underminere kontrakten med lesarane.

* Kva slags inntrykk skaper form, ordval og innhald til saman?
* Korleis blir personane som blir omtalte, skildra – nøytralt, positivt, negativt?
* Dersom det blir brukt skjønnlitterære verkemiddel, korleis kjem det fram kva som er fiksjon, og kva som er fakta?
* Korleis belegg ein – og forklarer – eventuell gjengiving av tankar, kjensler og indre monologar?
* Korleis påverkar dramatiserte scener, eit allvitande forteljarperspektiv eller bruk av andre verkemiddel høvet til å etterprøve framstillinga?

**5 Sitat og kjeldetilvisingar**

Mange sakprosabøker byggjer heilt eller delvis på arbeidet til andre. Forfattarar av populære framstillingar er like forplikta til å respektere opphavsretten som forfattarar av vitskaplege utgivingar.

* Korleis er det gjort greie for kva som er sitat og omskrivne sitat henta frå andre?
* Er mengda sitat av rimeleg omfang, slik at boka framstår som eit sjølvstendig verk?
* Korleis har forfattar og forlag sikra rettane til andres stoff som boka byggjer på?

Lesaren må ha tillit til at andre verk er brukte på ein ærleg og etterretteleg måte. Mistankar eller skuldingar om plagiat kan øydeleggje ein heil forfattarskap.

* Finst det formuleringar utan sitatteikn i teksten som også finst i andre verk?
* Er organiseringa av stoffet originalt for framstillinga, eller finst ho òg i verka til andre?
* Er verka til andre krediterte i samsvar med «god skikk»?
* Går det klart fram kva som er funn forfattaren sjølv har gjort, og kva som er oppdagingar gjorde av andre?

**6 Publisering**

Det er forlaget som har ansvaret for publisering, men fordi det kan oppstå etiske problemstillingar også i denne delen av prosessen, har forfattaren stor interesse av å delta i lansering og marknadsføring.

* Korleis samsvarer omslag, baksidetekst, pressemeldingar og reklame med innhaldet i boka?
* Korleis er omtalte personar og andre utgivinga vedkjem, førebudde på publiseringa?
* Korleis vil forfattar og forlag reagere om noko i boka viser seg å vere direkte feil?

Relevante lenkjer:

Heimesida til Dei nasjonale forskingsetiske komiteane gir oversikt over forskingsetiske retningsliner innanfor dei forskjellige fagområda.

Om diskriminerande eller hatefulle ytringar*:* [straffelova § 185](https://lovdata.no/dokument/NL/lov/2005-05-20-28/KAPITTEL_2-5#%C2%A7185)

Om krenking av privatlivets fred: [straffelova § 267](https://lovdata.no/dokument/NL/lov/2005-05-20-28?q=straffeloven)

Om sitatretten: [åndsverklova § 29](https://lovdata.no/dokument/NL/lov/2018-06-15-40?q=%C3%A5ndsverkloven)

Om ytringsfridom, sanningssøking, demokrati og den frie meiningsdanninga i Grunnlova: [§ 100](https://lovdata.no/dokument/NL/lov/1814-05-17/KAPITTEL_5#%C2%A7100)

Om ærekrenkingar: [skadeserstatningslova § 3-6a](https://lovdata.no/dokument/NL/lov/1969-06-13-26?q=skadeerstatningsloven)

Ver Varsam-plakaten til pressa. Etiske normer for pressa (trykt presse, radio, fjernsyn og nettpublikasjonar) <https://presse.no/pfu/etiske-regler/vaer-varsom-plakaten/>

Utgreiinga *God skikk* frå 2006, publisert på [NFFOs heimesider](https://nffo.no/attachments/bd165c64bcb87727629c67178f3d9f8d2169b210/123-20190318140532770073.pdf) og kan bestillast i papirformat: <https://www.jus.uio.no/ifp/forskning/om/publikasjoner/skriftserien-ifp/utgivelser-fra-nr-180-2010/192-skriftserien.html>